Øystein filmet fyrverkeriet med dronekamera

Med et kamera festet til et lite fjernstyrt helikopter filmet Øystein Lunde Ingvaldsen fyrverkeriet over Sortland i Vesterålen i fugleperspektiv.

Øyvind Gustavsen

Oppdatert 1. januar 2014

Artikkelen er over seks år gammel

- Jeg var litt spent på om det kom til å fungere, men er egentlig fornøyd med resultatet, sier Øystein Lunde Ingvaldsen til VG.

Den kreative fotografen fra Vesterålen i Nordland begynte i høst å eksperimentere med å filme fra luften. Han har kjøpt to droner, det vil si små fjernstyrte helikoptre, som han fester kamera til. Han bruker også stabilisator for å sørge for rolige bilder.

KREATIV FOTOGRAF: Øystein Lunde Ingvaldsen. Foto: PRIVAT



- Jeg skulle lage en presentasjonsfilm for et fiskeri i høst, og da hadde jeg lyst til å filme fra lufta. Da nyttårsaften kom, ville jeg forsøke på det samme her, sier han.

- Det er ganske tett med raketter?

- Det er mye fyrverkeri i Sortland på nyttårsaften. De fleste fyrer opp i nærheten av husene sine og jeg vet om enkelte som bruker mye penger på dette.

VGTV: Skjøt opp smilefjes over byen - se fyrverkeriet i Oslo

Videobildene viser at flere raketter smeller svært nære kameraet.

- Du var ikke redd for at dronen skulle bli truffet av en rakett?

- Det er jo en risiko man tar. Men jeg liker at utstyret blir brukt og tok sjansen, sier Lunde Ingvaldsen.

Det største fyrverkeriet nyttårsaften stod Dubai for. Med 400.000 raketter, som ble skutt opp i løpet av seks minutter, håpet de på en plass i Guinness rekordbok.

VGTV: Se video fra nyttårsfeiringen i Dubai her

Publisert: 01.01.14 kl. 16:37 Oppdatert: 01.01.14 kl. 18:00